34. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 70 της 15Φεβρ./11 Μαρτ. 1993 (ΦΕΚ Α΄  30) Ίδρυση Α΄ και Β΄ Λιμενικών Τμημάτων, στο Λιμεναρχείο Χαλκίδος και καθορισμός της τοπικής και καθ’ ύλην αρμοδιότητάς τους. Έχοντας υπόψη: 1.Το άρθρ. 13 παρ. 1 του Ν. 672/77 «Περί τροποποιήσεως και συμπληρώσεως του Ν.Δ. 530/70 «Περί Λιμενοφυλάκων και ετέρων τινών διατάξεων» (Α΄ 235). 2.Τις διατάξεις των άρθρ. 1 παρ. 3, 4, παρ. 1 και 3 και 7 του Ν.Δ. 2504/1953 «Περί συστάσεως Λιμενικών Τμημάτων εν ταις Περιφερείαις δικαιοδοσίας των Κεντρικών Λιμεναρχείων», όπως ισχύουν σήμερα (Α΄ 208). 3.Την με αριθ. 4128/14/92/9.12.92 πρόταση του Αρχηγού του Λιμενικού Σώματος «Ίδρυση Α΄ και Β΄ Λιμενικών Τμημάτων στις περιοχές Λιμένα Ωρωπού Αττικής και Ερέτριας Ευβοίας» 4.Το άρθρ. 29 του Νόμ. 1558/85, όπως προσετέθη με το άρθρ. 27 του Νόμ. 2087/92 (Α΄ 154). 5.Το γεγονός ότι από τις διατάξεις του παρόντος δ/τος δεν προκύπτει δαπάνη σε βάρος του κρατικού προϋπολογισμού. 6.Την με αριθ. 35/93 γνωμοδότηση του Συμβουλίου της Επικρατείας, μετά από πρόταση του Υπουργού Εμπορικής Ναυτιλίας, αποφασίζουμε: Άρθρ.1.-Ιδρύονται στην περιφέρεια δικαιοδοσίας του Λιμεναρχείου Χαλκίδας Α΄ και Β΄ Λιμενικά Τμήματα. Έδρα του Α΄ Λιμενικού Τμήματος ορίζεται ο Λιμένας Ωρωπού Αττικής και περιφέρεια δικαιοδοσίας του η περιοχή από τις κατασκηνώσεις Αεροπορίας στο Δήλεσι μέχρι την άκρα Αγίας Μαρίνας στο Ν. Ευβοϊκό επί των Β.Α. ακτών της Στερεάς Ελλάδος. Έδρα του Β΄ Λιμενικού Τμήματος ορίζεται ο Λιμένας Ερέτριας Ευβοίας και περιφέρεια δικαιοδοσίας του η περιοχή από τον Άγιο Ανδρέα της Ερέτριας μέχρι της άκρα Αμάρανθος του Ν. Ευβοϊκού επί των Δυτικών ακτών της Εύβοιας. Άρθρ.2.-1.Η καθ’ ύλην αρμοδιότητα των Λιμενικών Τμημάτων που ιδρύονται με το Δ/γμα αυτό περιλαμβάνει: α)Όλες τις αρμοδιότητες δικαστικής και διοικητικής αστυνόμευσης, που προβλέπονται από τις κείμενες διατάξεις, για τον Προϊστάμενο Λιμεναρχείου, περιλαμβανομένων και των αρμοδιοτήτων που προβλέπονται από τα άρθρ. 40, 41, 42, 43, 88 και 89 του Ν.Δ. 187/1973 «περί Κώδικος Δημοσίου Ναυτικού Δικαίου» (Α΄ 261). Εξαιρούνται όλες οι διοικητικές πράξεις επιβολής προστίμου που εκδίδονται από τον Λιμενάρχη Χαλκίδος. β)Την τήρηση λεμβολογίου και έκδοση αδειών αλιείας. γ)Την έκδοση και ανανέωση ναυτολογίων, την ενέργεια μεταβολών σε αυτά και τη θεώρησή τους κατά τον κατάπλου ή απόπλου των πλοίων. 2.Ο Διοικητής του Λιμενικού Τμήματος αλληλογραφεί με τις αρχές του Κράτους και ιδιώτες για θέματα της αρμοδιότητάς του ως Προϊστάμενος Λιμεναρχείου. 3.Από την κατά την προηγούμενη παράγραφο αλληλογραφία εξαιρούνται τα έγγραφα που αφορούν θέματα γενικής φύσεως, η σύνταξη και η αποστολή των οποίων ενεργείται μέσω της Υπηρεσίας του Λιμεναρχείου Χαλκίδος. Άρθρ.3.-Με την έναρξη λειτουργίας των ιδρυομένων με το παρόν Δ/γμα Λιμενικών Τμημάτων παύει η λειτουργία των Λιμενικών Σταθμών Ωρωπού Αττικής και Ερέτριας Ευβοίας, οι οποίοι καταργούνται.

[Source: greek_legal_code_raptarchis | Tokens: 2591]